PATVIRTINTA

 Garliavos Adomo Mitkaus pagrindinės

 mokyklos direktoriaus

2024 m. spalio 17 d.

įsakymu Nr. V1- 155

**GARLIAVOS ADOMO MITKAUS PAGRINDINĖS MOKYKLOS**

**SOCIALINĖS-PILIETINĖS VEIKLOS ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Socialinės-pilietinės veiklos organizavimo tvarkos aprašas (toliau – Aprašas) parengtas vadovaujantis Švietimo, mokslo ir sporto ministerijos 2023 m. balandžio 24 d. įsakymu Nr. V-586 patvirtintu 2023–2024 ir 2024–2025 mokslo metų pagrindinio ir vidurinio ugdymo programų bendraisiais ugdymo planais.
2. Aprašas reglamentuoja socialinės-pilietinės veiklos organizavimo Garliavos Adomo Mitkaus pagrindinėje mokykloje tikslą ir uždavinius, veiklos turinį ir kryptis, atlikimo būdus, trukmę ir fiksavimą, koordinavimą bei priežiūrą.
3. Socialinė-pilietinė veikla yra privaloma pagrindinio ugdymo proceso dalis, įtraukiama į Garliavos Adomo Mitkaus pagrindinės mokyklos ugdymo planą ir siejama su pilietiškumo ugdymu, mokyklos bendruomenės tradicijomis, vykdomais projektais, platesnio konteksto kultūrinėmis bei socializacijos programomis.

**II. SOCIALINĖS-PILIETINĖS VEIKLOS TIKSLAS IR UŽDAVINIAI**

1. Socialinės – pilietinės veiklos tikslas – skatinti mokinius aktyviu dalyvavimu prisidėti sprendžiant aktualias socialines problemas bendruomeniniame ir visuomeniniame gyvenime ir reflektuojant savo patirtį, ugdytis pilietiškumo, socialinę, emocinę ir sveikos gyvensenos bei kitas kompetencijas.
2. Socialinės – pilietinės veiklos uždaviniai:

5.1. skatinti mokinių visapusišką asmenybės brandą ir dalyvavimu grįstą mokymąsi;

5.2. padėti įsisąmoninti kiekvieno mokinio atsakomybę kuriant savo asmeninę, mokyklos bendruomenės ir platesnės visuomenės gerovę bei paskatinti ieškoti pozityvių saviraiškos būdų;

5.3. skatinti mokinius apgalvoti savo patirtis, ugdytis savistabos įgūdžius, gebėjimą kritiškai įsivertinti savo priimtų sprendimų pagrįstumą ir pridėtinę vertę sau patiems bei mokyklos bendruomenei.

 **III. SOCIALINĖS-PILIETINĖS VEIKLOS TURINYS IR KRYPTYS**

 6. Socialinė – pilietinė veikla yra mokymosi turinio dalis ir pasirenkama vadovaujantis šiais principais:

6.1. *prasmingumo.* Socialinė-pilietinė veikla prisideda prie mokinio saviraiškos, asmeninių tikslų įgyvendinimo, pasirinktos veiklos, padeda atrasti jam asmeniškai prasmingą veiklą bei skatina jį orientuotis ne tik į rezultatą, bet ir į patį veiklos procesą, mokytis iš savo klaidų ir pasiekimų bei reflektuoti apie įvairių patirčių naudą. *Mokiniai gali įsitraukti į įvairių nevyriausybinių organizacijų veiklą ir prisidėti prie jiems rūpimų problemų sprendimo, pvz., visuomenės sąmoningumo didinimo klimato kaitos klausimais, gyvūnų apsaugos, pažeidžiamų asmenų grupių teisių užtikrinimo klausimais ir pan.;*

6.2. *asmeninio tobulėjimo.* Socialinę-pilietinę veiklą mokinys pasirenka atsižvelgdamas į savo interesus ir pomėgius. Socialinė-pilietinė veikla nėra savitikslė, ji turi padėti mokiniams tobulėti, plėsti savo pažinimo ribas, išbandyti save atliekant naujus vaidmenis, patirti naujus kontekstus. *Skatinamas mokinių dalyvavimas ir jų pagalba organizuojant įvairias parodas, koncertus, sporto turnyrus, kitus renginius įvairiose socialinės globos institucijose, ligoninėse, telkiant bendruomenes konkrečiam tikslui siekti arba pagalbos teikimas jaunesnio amžiaus mokiniams mokantis, taip pat neformaliojo vaikų švietimo ir užimtumo veiklų organizavimas dienos centrus lankantiems vaikams, mokymosi sunkumų turintiems vaikams, migrantams, savanorystė ikimokyklinio ugdymo įstaigose, mokymas, konsultavimas, paskaitos vedimas, pranešimų skaitymas arba kitos panašios veiklos;*

6.3. *socialinio teisingumo.* Mokinys turi suvokti, kad jis yra didesnės bendruomenės ir visuomenės narys ir kad nuo kiekvieno asmeninio indėlio priklauso visuomenės gerovė. *Skatinamas mokinių savanoriavimas teikiant pagalbą per įvairias nevyriausybines organizacijas, teikiančias pagalbą stokojantiems, neįgaliems, vienišiems ir pagyvenusiems asmenims, migrantams ir kitiems sunkumų patiriantiems žmonėms ir kt.;*

6.4. *dalyvavimo.* Socialinė-pilietinė veikla turi padėti mokiniui suprasti, kad demokratinės visuomenės grįstos jų piliečių įsitraukimu ir dalyvavimu sprendžiant visuomenei aktualius klausimus ir kad kolektyvinėmis pastangomis galima pasiekti daugiau, nei veikiant individualiai. Mokiniai skatinami dalyvauti bendrose veiklose, kurių metu jie mokytųsi pažinti vieni kitus, išklausyti skirtingas nuomones, ieškoti sutarimo, argumentuoti nuomones, atlikti įvairus socialinius vaidmenis, dalintis, bendradarbiauti ir padėti vieni kitiems. *Galimos įvairios mokinių grupių arba klasių iniciatyvos, siekiant spręsti mokyklos bendruomenei aktualius klausimus, pvz., organizuoti pilietines iniciatyvas ir/ar jose dalyvauti, taip pat dalyvauti kraštotyrinėje, ekologinėje (aplinkosauginėje) veikloje ir kt.*

7. Siūlomos socialinės – pilietinės veiklos kryptys, atliekamos mokykloje ar už mokyklos ribų:

|  |  |
| --- | --- |
| Veiklos kryptys | Turinys |
| Pilietinė | Dalyvavimas pilietinėse akcijose bei iniciatyvose, pilietiniuose projektuose.Pilietinių veiklų organizavimas.Dalyvavimas mokyklos savivaldoje.Atstovavimas mokyklai (pranešimų skaitymas, dalyvavimas teminiuose žygiuose ir pan.).Veikla visuomeninėse, jaunimo organizacijose. |
| Socialinė | Labdaros akcijų inicijavimas bei dalyvavimas jose.Veikla globos įstaigose, prieglaudose, priešmokyklinio ugdymo grupėse.Pagalba mokymosi sunkumų turintiems mokiniams.Pagalba klasės vadovui, dalyko mokytojui.Dalyvavimas socialiniuose projektuose.Savanoriškas darbas nevyriausybinėse organizacijose. |
| Ekologinė | Dalyvavimas ekologiniuose projektuose, akcijose.Mokyklos aplinkos tvarkymas, šiltnamio ir gėlyno priežiūra.Miesto, kaimo teritorijų tvarkymas (kapinių, žaliųjų plotų, parkų priežiūra). |
| Sportinė | Sportinių varžybų, renginių organizavimas.Kita veikla sportinių renginių metu. |
| Kultūrinė | Dekoracijų gamyba.Renginių apipavidalinimas.Pagalba muziejuose.Parodų inicijavimas ir rengimas.Kūrybinė veikla spaudoje, elektroninėje erdvėje. |
| Kita veikla | Pagalba bibliotekose.Pagalba organizuojant apklausas, tyrimus.Stendų ruošimas.Asmeninių spintelių mokykloje tvarkymas ir priežiūra. |

**IV. SOCIALINĖS-PILIETINĖS VEIKLOS VYKDYMO TVARKA**

8. Socialinė – pilietinė veikla yra privaloma ugdymo proceso dalis. Jai skiriama trukmė ne mažiau nei 20 valandų per mokslo metus 5-10 klasių mokiniams.

9. Socialinei-pilietinei veiklai skirtos valandos nėra įskaičiuojamas į mokinio mokymosi krūvį, tai laisvu nuo pamokų metu vykdoma veikla ir ji turi būti atlikta iki ugdymo proceso pabaigos.

10. Socialinė-pilietinė veikla yra mokinio laisvai pasirenkama.

11. Rugsėjo pradžioje klasės vadovas pasirašytinai supažindina mokinius su Socialinė-pilietinės veiklos aprašu, pateikia mokiniams socialinės-pilietinės veiklos apskaitos lapus (1 priedas), supažindina su galimų veiklų pasiūla. Mokiniai susiplanuoja mokslo metų veiklas.

12. Už socialinės-pilietinės veiklos koordinavimą klasėje atsakingas klasės vadovas.

13. Mokinių pareigos atliekant socialinę-pilietinę veiklą:

 13.1. parengti mokslo metų planą pasirinktai socialinei-pilietinei veiklai įgyvendinti;

 13.2. atlikti nusimatytas užduotis bei veiklas;

 13.3. po I pusmečio apgalvoti savo atliekamos socialinės-pilietinės veiklos prasmingumą ir pridėtinę vertę sau ir mokyklos bendruomenei, visuomenei ir jei yra poreikis, po I pusmečio gali koreguoti planą;

 13.4. kaupti savo socialinės-pilietinės veiklos įrodymus kompetencijų aplanke;

 13.5. ne mažiau nei 2 kartus per mokslo metus dalyvauti ugdomuosiuose pokalbiuose su klasės vadovu apie jo patirtis atliekant socialines-pilietines veiklas;

 13.6. pabaigęs nusimatytas socialinės-pilietinės veiklos užduotis turi įsivertinti savo patirtį ir padedant klasės vadovui parašyti refleksiją (2 priedas).

14. Klasės vadovo, atsakingo už socialinės-pilietinės veiklos koordinavimą klasėje, pareigos:

 14.1. paaiškinti mokiniams socialinės-pilietinės veiklos prasmę, reikalavimus ir pateikti gerųjų socialinės-pilietinės veiklos atlikimo pavyzdžių;

 14.2. mokslo metų pradžioje padėti mokiniams pasirinkti socialines-pilietines veiklas, padėti mokiniams pasirengti savo socialinės-pilietinės veiklos planus;

 14.3. organizuoti konsultacijas nemažiau kaip 2 kartus per metus, pagal galimybes stebėti, kaip mokiniams sekasi atlikti nusimatytas užduotis. Pastebėjus, kad mokiniams kyla sunkumų, kviesti mokinius pokalbiui ir teikti reikiamą pagalbą. Esant poreikiui palaikyti ryšį su organizacijų atstovais, jei veikla atliekama už mokyklos ribų;

 14.4. teikti grįžtamąjį ryšį mokiniui ir jo tėvams (globėjams, rūpintojams) apie socialinės-pilietinės veiklos rezultatus;

 14.5. ugdymo laikotarpio pabaigoje patikrinti, kad įvykdytas minimalus socialinės-pilietinės veiklos reikalavimas, apibendrinti mokinio patirtį ugdomųjų pokalbių metu, padėti mokiniui parašyti refleksiją ir vertinti mokinio įvykdytas užduotis bei refleksiją.

15. Socialinės-pilietinės veiklos apskaita ir vertinimas:

15.1. jeigu socialinė-pilietinė veikla vykdoma ne mokykloje, mokinio socialinės-pilietinės veiklos apskaitos lape (1 priedas) pasirašo konkrečią veiklą skyręs asmuo nurodydamas kokioje įstaigoje, įmonėje ar organizacijoje buvo vykdoma veikla. Į elektroninį dienyną šiuos įrašus perkelia klasės vadovas;

15.2. jeigu socialinė-pilietinė veikla vykdoma mokykloje, mokytojai ir kiti darbuotojai, mokykloje organizavę veiklas mokiniams, socialinės-pilietinės veiklos faktus fiksuoja elektroniniame dienyne (Socialinė ir pilietinė veikla), nurodant veiklos pobūdį, datą, valandų skaičių, pažymint veikloje dalyvavusius mokinius;

15.3. mokiniams, pateikusiems pažymėjimą, patvirtinantį savanorio atliktą savanorišką tarnybą pagal Jaunimo savanoriškos tarnybos organizavimo tvarkos aprašą, patvirtintą Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“, įskaitoma socialinė-pilietinė veikla;

15.4. socialinės-pilietinės veiklos vertinimo rezultatas fiksuojamas įrašu „įskaityta“ („įsk.“) arba neįskaityta („neįsk.“), nurodant veikloms įgyvendinti panaudotą valandų skaičių. Veiklos apskaitą ir vertinimą vykdo klasių vadovai;

15.5 mokiniui, negavusiam metinio įskaityto socialinės-pilietinės veiklos įvertinimo, skiriama papildomo laiko išsikelti naujus ar patikslinti išsikeltus tikslus ir juos pasiekti.

16. Mokslo metų pabaigoje užpildyti socialinės-pilietinės veiklos apskaitos, planavimo ir refleksijos lapai (2 priedas) bei kiti įrodymai (nuotraukos, dokumentai iš kitų įstaigų ir pan.) įsegami į kompetencijų aplanką ir laikomi mokytojų kambaryje.

**IV. BAIGIAMOSIOS NUOSTATOS**

17. Klasių vadovai supažindina mokinius su socialinės-pilietinės veiklos organizavimo ir vykdymo tvarka mokykloje.

18. Socialinės-pilietinės veiklos organizavimo stebėseną mokykloje vykdo ugdymo skyriaus vedėjas.

19. Socialinių-pilietinių veiklų pasiūlymų galimybes ir poreikį koordinuoja mokyklos socialinė pedagogė.

20. Esant poreikiui socialinės-pilietinės veiklos organizavimo tvarka gali būti peržiūrima ir koreguojama.